Anexa 1 la HCL nr. 375/27.10.2009
CAIET DE SARCINI PENTRU ACTIVITATEA DE DISPECERAT TAXI


Dispeceratul taxi este activitatea conexă transportului în regim de taxi, care preia telefonic sau prin alte mijloace şi transmite comenzile clientului prin staţia radio de emisie-recepţie către taximetrist.
Pe teritoriul municipiului Timişoara serviciile de dispecerat sunt obligatorii pentru toate taxiurile transportatorilor autorizaţi şi nu se pot executa decât de dispecerate taxi autorizate de Autoritatea de Autorizare a Primăriei Municipiului Timişoara, în condiţiile în care se asigură posibilitatea clientului de a apela la aceste servicii prin comenzi telefonice sau prin alte mijloace, realizate prin intermediul dispeceratelor taxi.
Deţinătorul autorizaţiei de dispecerat taxi are obligaţia de a desfăşura activitatea pentru care a fost autorizat cu respectarea prevederilor legale în vigoare.
Dispeceratele taxi au dreptul şi obligaţia să ofere servicii de dispecerizare, în baza contractului de dispecerizare, numai transportatorilor autorizaţi care îşi desfăşoară activitatea în municipiul Timişoara, pe baza autorizaţiilor taxi emise de Autoritatea de Autorizare din cadrul Primăriei Municipiului Timişoara.
Principalele obligaţii ale dispeceratelor taxi sunt următoarele:
- să comunice în termen de 15 zile de la constatarea evenimentului la Autoritatea de Autorizare pierderea, sustragerea sau deteriorarea autorizaţiei de dispecer taxi;
 - să comunice Autorităţii de Autorizare orice modificare faţă de documentele care au stat la baza atribuirii autorizaţiei, în termen de 30 zile de la apariţia modificării;
 - să comunice în scris, în termen de 15 zile, Autorităţii de Autorizare încetarea activităţii din iniţiativa sa;
- să ţină un registru special de evidenţă a elementelor de identificare a tuturor staţiilor radio de emisie-recepţie, aflate în dotarea taxiurilor deservite, numerelor de apel, denumirii transportatorului autorizat deservit, numărului şi duratei de valabilitate ale autorizaţiei taxi;
- să comunice, la solicitarea autorităţilor de control abilitate, informaţiile solicitate privind utilizatorii serviciilor de dispecerat taxi;
- să nu deservească taxiuri dotate cu staţii radio de emisie-recepţie deţinute ilicit sau autovehicule care execută transport în regim de închiriere;
- dispeceratele sunt obligate să deservească solicitarea clientului indiferent de distanţa cursei solicitate;

- dispeceratele sunt obligate ca în momentul solicitării serviciului de transport de către un client, la cererea expresă a acestuia, să îl informeze în legătură cu tariful sau gama de tarife pe care le practică taxiurile deservite şi să respecte preferinţa clientului;
- să controleze respectarea de către transportatorii autorizaţi a obligaţiilor ce derivă din prevederile contractelor de dispecerizare încheiate cu aceştia;
 - să nu aplice practici discriminatorii privind deservirea transportatorilor autorizaţi;
- să nu aplice practici prin care să deţină controlul asupra pieţei taximetriei, să provoace distorsiuni ale concurenţei sau să elimine concurenţa, precum şi practici monopoliste;
- să dispecerizeze numai transportatorii autorizaţi care desfăşoară serviciul de transport în regim de taxi în aceeaşi localitate de autorizare;
 - să ţină la zi evidenţele solicitate de reglementările în vigoare.


Deţinătorul autorizaţiei de dispecerat taxi va angaja în funcţia de dispecer taxi numai personal atestat conform legii şi va asigura instruirea  acestuia asupra obligaţiilor ce-i revin în desfăşurarea activităţii.

